**

 **РЕПУБЛИКА БЪЛГАРИЯ**

 **Министерство на околната среда и водите**

**Регионална инспекция по околната среда и водите - Бургас**

**ПРОЕКТ ЗА РЕШЕНИЕ ПО ОВОС**

 **по т. 1 от дневния ред на заседание**

 **на ЕЕС на 05.12.2024 г.**

На основание чл. 99, ал. 2 и 3 от Закона за опазване на околната среда, чл.19, ал.1 от Наредбата за условията и реда за извършване на оценка на въздействието върху околната среда и във връзка с чл. 31, ал. 1, ал. 4 и ал. 6 от Закона за биологичното разнообразие и чл. 2 ал. 1 т. 1, чл. 39, ал. 3, и ал. 4 от Наредбата за условията и реда за извършване на оценка за съвместимостта на планове, програми и проекти и инвестиционни предложения с предмета и целите на защитени зони (Наредбата за ОС), **Eкспертния екологичен съвет предлага на Директора на РИОСВ-Бургас**

**ДА О Д О Б Р И:**

Осъществяване на инвестиционно предложение „Достъп от коридора Ориент/Източно-Средиземноморски до летище Бургас. Изграждане на връзка между железопътната инфраструктура и Летище Бургас, община Бургас”

**Възложители*:* ДП „НАЦИОНАЛНА КОМПАНИЯ ЖЕЛЕЗОПЪТНА ИНФРАСТРУКТУРА”**

**БУЛ. „КН. МАРИЯ ЛУИЗА” № 110, СО-РАЙОН „СЕРДИКА”**

**ГР. СОФИЯ**

**Кратко описание на инвестиционното предложение:**

 Инвестиционното предложение е свързано с изграждане на връзка между железопътната инфраструктура и летище Бургас“. В настоящата проектна разработка като съществуващо положение са приети одобрените решения за развитие на жп възел Бургас и реконструкцията на линията по проект: „Рехабилитация на железопътната инфраструктура по отсечки от жп линията Пловдив – Бургас“, включващо участък по 8-ма жп линия Владимир Павлов – Бургас. В етап на изпълнение е проект „Рехабилитация на железопътна линия Пловдив – Бургас, Фаза 2“, за който е издадено Решение по ОВОС № 2-2/2018 г. на Министъра на околната среда и водите.

 Проектът се осъществява с финансовата подкрепа на Механизмът за свързване на Европа (МСЕ) в сектор Транспорт, чиято цел е подобряване на железопътната инфраструктура, намаляване въздействието на транспорта върху околната среда, повишаване на енергийната ефективност и безопасността.

 С инвестиционното предложение се предвижда осигуряване на еднопътна, електрифицирана железопътна връзка за движение на влакове с проектна скорост до 80 km/h, чрез използване в максимална степен на съществуващата инфраструктура по 8-ма и 86-та жп линии Бургас - Владимир Павлов – Сарафово. Съществуващата 86-та железопътна линия е в експлоатация от 1937г. и по нея са се извършвали пътнически и товарни превози. Жп линия и в момента е в експлоатация, по която доскоро са се превозвали товари, обслужващи района.

 Като първоначален подход за разработката за нова жп връзка с летище Бургас са разработени идейни трасета от гледна точка на достъпа (подхода) към самото летище. В резултат на различните възможности са разгледани 7 варианта на трасета

При избора на железопътно трасе са съобразени следните основни показатели:

Използване в максимална степен на съществуващата жп инфраструктура;

По-малка обща дължина на трасето;

Устойчивост на терена;

Избягване засягането на защитени територии и консервационно значими природни местообитания и местообитания на видове от дивата флора и фауна.

* Опазване на околната среда, включително на земи от земеделски и горски фонд.

 Като най-приемлив от гледна точка на трасе, дължина и подход към летището е избран Вариант 2. Участък с дължина приблизително 3.5 km от трасето на жп линия по Вариант 2 се развива по част от източната граница на Защитена местност „Бургаски солници“ и засяга отводнителен канал на езерото. Във връзка с това и издадено издадено Решение № БС-17-П/13.03.2020г. на РИОСВ Бургас са направени промени в обхвата на проектното трасе по Вариант 2 като участъка, преминаващ през защитената местност от km 3+298 до km 4+675, отпада. Новият вариант на трасе в участъка от гара Владимир Павлов до разделен пост „Атанасовско езеро“ остава изцяло по следата на съществуващото трасе на железопътната линия, която преминава извън границите на ЗМ „Бургаски солници“.

 С проектното предложение се предвижда подобряване на параметрите в рамките на участък по съществуваща 86 жп линия, изграждане на железопътна линия по нов терен; изграждане на нова жп гара при летище Бургас; изграждане на нови жп спирки и реконструкции на съоръжения и линейни мрежи, собственост на други ведомства. Обслужването ще е предимно за пътнически превози.

 Инвестиционното предложение е за линеен обект (жп линия), чието трасе преминава изцяло през землището на град Бургас, Община Бургас. Проектното решение обхваща трасе на железен път по ос в участък гара Владимир Павлов – гара Летище Бургас с обща дължина от 11 425,74 km.

Съоръженията (нови и съществуващи) в обхват на проектната жп линията от Владимир Павлов до летище Бургас са, както следва:

* Нов пътен подлез (ул. Одрин);
* Съществуващ пътен надлез – бул. Даме Груев;
* Съществуващ пътен надлез - бул. Струга;
* Съществуващ пътен надлез бул. Стефан Стамболов;
* Нова спирка „Лазур“ с двустранни перони за достъп от към стадиона и жилищния квартал (km 1+610);
* Нов пешеходен надлез при спирка „Лазур“;
* Нов пътен надлез бул. Димитър Димов (km 2+330);
* Нов пешеходен надлез при колежа по туризъм (km 2+900);
* Нов пешеходен надлез при главна алея на парк „Езеро“ (km 3+237);
* Нова спирка „Морска градина“ с едностранен перон от дясно, L=100 m;
* Нов пешеходен надлез при спирка „Морска градина“ (km 3+470);
* Нова гара „Солниците“ (km 4+855) с двустранни перони L=100 m и пешеходен надлез за обслужване на пътниците.
* Нов пътен прелез на km 4+916. Прелезът е необходим за достъп на товарни автомобили до складове и заводска част на солниците;
* Нов технически прелез на km 5+323. Прелезът е необходим за достъп на товарни автомобили и теснолинейка до солниците. През този прелез ще преминават натоварените вагонетки и камиони със събраната сол;
* Нов технически прелез на km 5+490 - Прелез за достъп до диги на солниците за осъществяване на поддръжка.
* Нов пешеходен прелез на km 5+796. През този прелез туристи могат да достигнат до калните бани и баните с луга за лечебни процедури.
* Нов технически прелез на km 6+030 за достъп до солниците.
* Стоманобетонен мост, дължина 22m (km 6+051). Предвижда се реконструкция на съществуващ СБМ проектиран да отговаря на европейските стандарти съобразно техническите и функционални изисквания към железопътната линия.
* Нов пътен прелез ул. „Солници“ (km 6+126). Основен прелез, през който ще се осъществява автомобилния достъп до целия район на солниците. Връзката е към главен път I-9.
* Нова спирка за бъдещо развитие „Атанасовско езеро“ с едностранен перон от дясно (km 7+370);
* Разделен пост „Атанасовско езеро“ (km 7+734) за връзка с жп гара Сарафово. Целта е жп линията да продължи да се експлоатира от мина „Черно море“.
* Пътен подлез с път I-9 (km 8+289) – пробив с L=63.5 m;
* Нов пътен подлез (km 10+449);
* Нов пътен подлез (km 10+648);
* Нов пътен подлез (km 11+212);
* Нова жп гара „Летище Бургас“ с два перона L=100 m и естакада.

 В участък от гара Владимир Павлов до km 7+700 трасето се развива изцяло по следата на съществуващото трасе на железопътната линия, която преминава извън границата на защитена местност „Бургаски солници[[1]](#footnote-1)“. От km 7+700 до летище Бургас жп връзка е по ново трасе. Предвидени са нови спирки и две жп гари (Солниците и летище Бургас).

 В урбанизираните граници на град Бургас, участък от гара Владимир Павлов до нова спирка Морска градина, съществуващата жп линия позволява да бъде интегрирана в транспортната схема на града. Предвидени са две допълнителни спирки, разположени в обхвата на съществуващото жп трасе и съответните пешеходни надлези за безопасно пресичане, проектирани в съответствие с нормативните изисквания за лица с увреждания и лица с намалена подвижност. На всякъде в урбанизираната територия на гр. Бургас са предвидени заграждения на железопътната инфраструктура. В този участък параметрите на железния път позволяват скорост до 60 km/h.

 В участък от нова спирка „Морска градина“ до спирка за бъдещо развитие „Атанасовско езеро“, съществуващата жп линия осигурява достъп до приморската част на града - градската градина, северния плаж на град Бургас, зона за отдих и лечение, Солниците и велоалеите по крайбрежната ивица и местност „Ъгъла“, предвидена по действащия регулационен план на град Бургас за зона Ок/2. Проектното решение се съобразява и запазва без изменение на обхвата на съществуващата жп линия. За гарантиране на безопасната експлоатация са предвидени гара Солниците, разделен пост Атанасовско езеро и съответните пешеходни надлези и пътни прелези.

След отклоняване от съществуващата жп линия при km 7+700, проектното трасе преминава под главен път I-9 „Бургас – Варна“ (пробив при km 8+289) и се изравнява успоредно на пътя до края на връзката при кръговото кръстовище, осигуряващо автомобилния достъп до летище Бургас. Предвидена е нова надземна жп гара „Летище Бургас“ при пътен възел на републикански път I-9.

За определяне на местоположението на новата жп гара „летище Бургас“ също са разглеждани няколко варианта:

* Вариант с подземна гара „Летище Бургас“ пътен възел при републикански път I-9.
* Вариант с надземна гара „Летище Бургас“ на територията на пътен възел на път I-9.
* Вариант с подземна гара „Летище Бургас“ на територията на летището.

При избора на вариант за разполагане на новата жп гара са взети предвид и становищата на концесионера на летището и Агенция „Пътна инфраструктура“. За гарантиране на безопасно пресичане с републиканската пътна мрежа, както и безпрепятствено опериране на летището е избран варианта с надземна гара при пътен възел „Сарафово“

От спирка Морска градина до летище Бургас проектните параметри на жп линията позволяват движението на влакове със скорост до 80 km/h. Обслужването на линията ще бъде с крайградски пътнически влакове. Максималният капацитет на линията е до 50 влака на денонощие

За осигуряване на безопасна и надеждна експлоатация се изграждат системи за сигнализация и телекомуникация, които предвиждат комплекс от технически средства предназначени за оперативно управление на влаковото движение. Предвижда се инсталиране на оптична кабелна мрежа и цифрова телекомуникационна апаратура в участъка. За управление и контрол на превозния процес на ниво гара ще се внедри системата МКЦ - маршрутно-компютърна (електронна) централизация.

С цел ограничаване нивата на шум в градска среда се предвижда изграждане на шумозащитни съоръжения в имотните граници на ДП НКЖИ в непосредствена близост до жп линията. Размерите на съоръженията са индивидуални, като варират между 2.50 до 3.00 метра спрямо проектното положение на кота глава релса. С цел повишаване ефективността на съоръженията и привързване към съществуващия терен е предвидено да се изпълнят с висок стоманобетонен цокъл покриващ основния източник на шум точката на контакт релса-колело. Материалите са избрани в зависимост от участъка. Общия случай е предвидено да бъдат изпълнени от перфорирани алуминиеви панели с шумопоглъщащ запълнител. При преминаване през територията на Черноморски Солници, поради по-високите изисквания от гледна точка устойчивост на корозия е предвидено приложението на бетонови панели с подходящо шумопоглъщащо покритие.

 Сервитутната зона на проектното трасе обхваща площ от общо 232.018 декара, от които 64% вече са застроени терени, представляващи територия на транспорта (жп и пътна инфраструктура 125.348 декара) и 23.463 декара урбанизирана територия в границите на населеното място. Участъкът по ново трасе засяга 83.207 декара земеделска земя или 36 % от общата площ.

Отвеждането на повърхностните дъждовни води ще става чрез напречни наклони на основната площадка и на земната основна площадка от 5 %. Водата се поема от дренажи и отводнителни канавки и се отвежда до отводняващи устройства (водосток и дюкер). Предвидени са отводнителни канавки тип ЕКТ 200/30 и ЕКТ 200/50, събиращи атмосферните водите от двете страни по дължина на жп линията. Дренажите, ще се изпълнят за отвеждане на атмосферните води от района на гарите (перони, коловози), които се отвеждат към отводнителните канавки. В обхвата на проектното трасе има налични два броя плочести водостоци, които се реконструират в т.ч. саниране на повърхности, надстройване на гардбаластовите стени, замяна на хидроизолацията и почистването от наноси и растителност. В района на Атанасовско езеро (km 3+868), за отводняването на предпазния канал е заложена батерия от 3 броя водостоци със светли отвори 2х4 метра.

 При експлоатацията на жп инфраструктура и съоръженията на инвестиционното предложение ще се използва електроенергия за движение на подвижния състав, за направление на жп линията, сигнализацията и другите елементи, свързани с надеждността и безопасността на технологичните процеси. Железопътните линии в Република България се електрифицират с променлив ток 25 kV и честота 50 Hz. Захранването с номинално напрежение 25kV на въздушната контактна мрежа се осигурява от съществуваща тягова подстанция (ТПС) „Бургас“.

 През периода на експлоатация ще се използват вода за питейно – битови цели само в новопроектираната жп гара летище Бургас. Водоснабдяването ще се осъществи от съществуващата водопроводна мрежа в района. За гара Солниците не се предвижда приемно здание и не е необходимо водоснабдяване и канализация

 С писмо на директора на РИОСВ-Бургас с изх. № ПД-459(5)/18.11.2020 г. е определено, че предвиденото инвестиционно предложение **попада:**

* + - * в обхвата на т. 10, буква „в“ „Строителство на жп линии и съоръжения за комбиниран превоз и смесени терминали“ от Приложение № 2 към чл. 93, ал. 1, т. 1 и 2 от ЗООС и подлежи на преценяване необходимостта от извършване на ОВОС;
* На основание чл. 93, ал. 9, т. 1 от ЗООС, Възложителя е внесъл писмено искане до компетентния орган РИОСВ Бургас, в което заявява желанието си да бъде проведена процедура по задължителна ОВОС за инвестиционното предложение.

Трасето **не попада** в границите на защитена територия, по смисъла на Закона за защитените територии. Част от трасето на железопътната линия **попада** в границите на защитена зона, по смисъла на Закона за биологичното разнообразие – BG0000270 „Атанасовско езеро” за опазване на дивите птици, обявена със Заповед № РД-839/17.11.2008г. (обн., ДВ, бр.108/2008г.), изм. и доп. със Заповед № РД-309/31.03.2021г. за опазване на дивите птици и за опазване на природните местообитания и на дивата флора и фауна (обн. ДВ, бр.48/08.06.2021г.), изм. и доп. със Заповед № РД-718/28.09.2023г. (ДВ, бр. 83/2023г.) всички на министъра на околната среда и водите. При извършената проверка за допустимост по смисъла на чл. 12, ал. 2 от Наредбата за ОС се установи, че **реализацията** на инвестиционното предложение **е допустима** спрямо режима на защитената зона за опазване на дивите птици, определен със заповедите за обявяването и изменението й.

След извършена проверка по наличната към момента в РИОСВ-Бургас цифрова информация и модели за разпространение на дюнни природни местообитания по Черноморското крайбрежие е установено, че трасето **не попада** в пясъчни дюни. Настоящото становище по отношение на пясъчните дюни, предвид Заповед № РД-299/29.03.2013г. на Министъра на околната среда и водите, следва да се счита и като становище по смисъла на §25, ал.3 на Закона за устройство на Черноморското крайбрежие.

 След запознаване с приложената информация, въз основа на критериите по чл. 16 от Наредбата за ОС е направена преценка за вероятната степен на отрицателно въздействие върху защитените зони, съгласно която и на основание чл. 37, ал. 5 от Наредбата за ОС мотивирано е определена необходимостта от изготвяне на Доклад за оценка на степента на въздействие (ДОСВ) с предмета и целите на опазване на защитена зона с код BG0000270 „Атанасовско езеро” за опазване на дивите птици и за опазване на природните местообитания и на дивата флора и фауна.

 Като приложение към доклада за ОВОС, е представен доклад по чл.34 от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони *(Наредба за ОС*), койтое в съответствие с изискванията на Наредбата за ОС. Очакваните въздействия инвестиционно предложение върху предмета и целите на защитена зона за опазване на дивите птици BG0000270 „Атанасовско езеро” са подробно разгледани и оценени в ДОСВ.

 На основание чл. 24, ал. 5, във връзка с чл. 39, ал. 8 от Наредба за ОС, с писмо изх. №ПД-459(32)/01.10.2024г. Директорът на РИОСВ-Бургас дава положителна оценка на качеството на Доклада по чл. 34 от Наредбата за ОС, представен като приложение към Доклада по ОВОС. В рамките на предвидения в Наредбата за ОС едномесечен срок съгласно чл.25, ал.1, считано от 01.10.2024г. за достъп на обществеността до Доклада по ОСВ, не са постъпили мотивирани писмени становища, мнения и възражения против реализирането на инвестиционното предложение, респективно такива попадащи в хипотезата на чл. 39, ал.10 от Наредбата за ОС.

 **Мотиви (фактически основания):**

 1. В представения доклад за ОВОС е разгледано съществуващото състояние на компонентите и факторите на околната среда. Определени, описани и оценени са вероатните значителни последици от въздействията на предложението върху околната среда и населението от реализацията на инвестиционното предложение. Ползването на природните ресурси, емисии на вредни вещества, генерирането на отпадъци, възможният риск от аварии и инциденти за околната среда и здравето на хората при строителството и експлоатацията. Направени са мотивирини изводи, че същото може да се осъществи при спазване на предложените мерки и препоръки в ДОВОС.

2. Проектното трасе преминава в основната си част през урбанизирана територия в границите на град Бургас. Участък около 3.8 km преминава в близост до Атанасовско езеро и Бургаски солници. В този участък трасето се развива изцяло по полосата на съществуващата жп линия. Не се засягат допълнителни територии.

3. С инвестиционното предложение се предвижда електрифициране на съществуващата жп линия и използване на по-безшумни електрически мотриси. Полагане на нови типове конструкции на горното строене на железния път с използване на еластични скрепления, еластомерни демпфериращи подложки, полагане на безнаставов релсов път, еластични прелезни настилки и щумозащитни екрани. Всички тези съоръжения ще доведат до минимизиране на акустично натоварване в близост до жп трасето.

4. Въз основа на направените анализи, по време на строителството, въздействията върху качеството на атмосферния въздух могат да се определят като: незначителни отрицателни, с ниска степен на въздействие, локални - в обхвата на трасето, краткосрочни, временни, непреки.

По време на експлоатацията, поради предвиденото електрифициране на железопътната линия, не се предвижда движение на дизелови локомотиви по нея. При електрически задвижваните влакови композиции, замърсяване на въздуха може да се получи само при реемисия на прахови частици от земната повърхност в челото на локомотива и след последния вагон. Замърсяването около железопътната линия е импулсно и краткотрайно (продължава няколко минути след преминаването на влаковата композиция), с малка мощност на емисията, но при достатъчно висока интензивност на движението позволява пресмятането на усреднени стойности за определен интервал от време. Поради това практически въздействия върху атмосферния въздух няма да има.

5. По време на строителството ще се генерира основно шум от работата на строителната техника и транспортните машини при извършване на изкопни и строително-монтажните дейности. Всички тези източници ще бъдат с периодично действие, до приключване на строителството.

По време на експлоатацията са предвидени мерки за ограничаване нивата на шум в градска среда. Навсякъде в урбанизираната територия на гр. Бургас са предвидени заграждения на железопътната инфраструктура. Там, където в близост до жп линията има обекти, подлежащи на здравна защита (жилищни и обществени сгради), са предвидени шумозащитни екрани за достигане на граничните стойности на показателите за шум в околната среда. Представени резултатите за участъка от трасето, преминаващ през силно урбанизирана територия (ж.к. Лазур) и новопредвидената зона Ок/2 в местност „Ъгъла“. Въз основа на извършената оценка и съобразно действащите в страната норми може да се обобщи, че нивата на шума ще са под допустимите стойности за всички части от денонощието, определени в Наредба № 6/2006г. Тази оценка е направена на база предвидените с проекта съоръжения за ограничаване на шума при експлоатация, а имено:

* Полагане на нови типове конструкции на горното строене на железния път с използване на еластични скрепления, еластомерни демпфериращи подложки;
* Полагане на безнаставов релсов път;
* Полагане на еластични прелезни настилки;
* Изграждане на шумозащитни екрани в участъците преминаващи през урбанизираната територия на гр. Бургас, където в близост до жп линията има жилищни, обществени сгради и други обекти, подлежащи на здравна защита.

6. Не се очакват емисии на замърсяващи вещества във водите (повърхностни и подземни) по време на строителството и експлоатацията на инвестиционното предложение. Реализацията проекта не е свързана с използване на опасни вещества или материали, които могат да ги замърсят. Не се предвижда водовземане за питейни, промишлени и други нужди от повърхностни и подземни води и не се предвижда изграждане на нови съоръжения за водовземане.

7. Строителните отпадъци ще се генерират еднократно, само за периода на строителните работи. Същите ще се събират на строителната площадка, разделно по кодове в контейнери (или други подходящи съдове) до натрупване на подходящо за извозване количество. Строителните отпадъците ще се предават за последващо третиране на лица, притежаващи документ по чл. 35 от ЗУО, като се предвижда и влагане в строежа на рециклирани строителни материали или на третирани строителни отпадъци за оползотворяване в обратни насипи.

8. За предпазване на водачите на МПС от заслепяване в участъка, където линията е успоредна с автомобилен път са предвидени и огради против заслепяване.

9. Реализацията на проекта ще има положителен ефект върху околната среда и климата, който се изразява основно в намаляване на вредните емисии при редуциране употребата на автомобилния транспорт в градска среда.

10. Реализирането на проекта ще допринесе за развитие на интермодалността и ефективно комбиниране на видовете транспорт в градски условия. Железопътната връзка до международно летище Бургас ще осигури по-добра координация между отделните видове транспорт и ниво на обслужване, отговарящо на съвременните изисквания за безопасност, надеждност и сигурност на транспортните услуги. По този начин ще се създаде възможност за по-добра свързаност на летището с транспортната мрежа на града.

 11. Проектното решение е съобразено с преминаването на жп линия в близост до Атанасовско езеро, ползвано от птиците като места за почивка, струпване по време на миграция, зимуване или размножаване. При стриктно спазване на техническите правила и нормативи както и изпълнение на предложените мерки в периода на изграждане на елементите на железопътната инфраструктура, очакваните въздействия върху птиците ще бъдат минимални, краткосрочни и обратими след приключване на СМР.

 ***В част „Биологично разнообразие и защитени територии“***

Описани са най-близките защитени територии до имотите на ИП, както и наличното в тях и в съседните имоти биологично разнообразие (растителен и животински свят, вкл. техните местообитания), анализирано е въздействието върху тях от реализацията на ИП, направени са съответни изводи и заключения, че не се очаква значително неблагоприятно въздействие върху биологичното разнообразие и никакво въздействие върху ЗТ, предвидени са адекватни мерки за избягване, предотвратяване, намаляване и при възможност премахване на установените неблагоприятни въздействия върху биологичното разнообразие при строителството и експлоатацията на ИП.

Направените изводи и заключения в част БР и ЗТ в представения ДОВОС са:

1. С избрания вариант на трасе на релсов път се използва в максимална степен съществуващата жп инфраструктура **без да се засягат пряко защитени територии** по смисъла на ЗЗТ и консервационно значими находища на на защитени видове от дивата флора и фауна.

2. Разглеждания вариант на жп трасе **преминава в близост до защитени територи** поддържан резерват (ПР) „Атанасовско езеро“ и защитена местност (ЗМ) „Бургаски солници“, като ЗМ „Бургаски солници“ **граничи** с имот с идентификатор 07079.622.143, през който преминава част от съществуващото трасе на релсовия път, което отстои средно на 12-15 м от границата на защитената територия. Трасето на жп линия преминава югоизточно от Поддържан резерват „Атанасовско езеро“ на минимално разстояние от 320 м, при пътен възел Бургас – Каблешково. Реализирането на инвестиционното предложение не е свързано с дейности, които са в противоречие с режима на опазването на най-близко разположените защитени територии, определени в заповедите за обявяването им и плана за управление на ПР „Атанасовско езеро“. При спазване на технологичните изисквания за опазване чистотата на въздуха и ограничаване нивата на шум не се очакват отрицателни въздействия върху защитените територии.

3. Не се очаква косвено въздействие върху защитените територии, т.к. с проектното решение не се предвиждат нови дейности, които да водят до промяна на водните течения, водно-солевия и биологичен режим, осушаване, както и дейности с които се променят, замърсяват или унищожават естествените природни местообитания и калонаходището в защитените територии. Реализацията на проекта не е свързана с изменение в режима на повърхностните и подземните водни тела в района. Не се очаква промяна в екологичното и химично състояние на водите. Техническото решение е съобразено и с извършващия се в района солодобив и други дейности, съвместими с характера на лечебното калонаходище, като за целта са осигурени необходимите технически прелези за достъп до складове и заводска част на солниците и до дигите на солниците за осъществяване на поддръжка - 3 бр. технически прелези за осигуряване на достъп на товарни автомобили и теснолинейка до солниците, 1 пешеходен прелез за достъп на туристи до калните бани и баните с луга за лечебни процедури и реконструкция на съществуващ стоманобетонен мост.

4. Дейността не засяга находища и местообитания на редки, ендемични и включени в приложенията на Закона за биологичното разнообразие растителни и животински видове. Направените проучвания на терена, в обхват на жп трасе и сервитутната му зона, както и от прегледа на извършваните до сега научни изследвания в този район във флористично и фитоценологично отношение, сочат, че на мястото на бъдещото строителство (съществуваща жп линия в градска и крайселищна среда) няма данни за наличието на редки и застрашени видове висши растения и консервационно значими местообитания:

 - растителността в участъка по същестдвуващото трасе на жп линията е характерна за градска среда и прилежащи крайселищни зони. В тези биоцеози, доминират видове, непретенциозни към пряко антропогенно влияние, предимно декоративни, често използвана в озеленителната практика. В участъка по ново трасе, растителността е съставена предимно от производни и вторични съобщества, в които се наблюдават сукцесионни процеси на деградация и стабилизация на растителните съобщества. Всичко това определя очакваните въздействия върху растителността в района като незначителни.

 - направен е анализ и изводи за фауната по таксономични групи, вкл. местообитания на видове птици срещащи се в Атанасовско езеро. В разглеждания район между град Бургас и кв. Сарафово няма установени постоянни миграционни коридори на диви животни едри бозайници. В района, почвеният слой е незначителен и липсват подходящи условия за обитаването на бозайници, водещи подземен начин на живот. Проектното решение е съобразено с преминаването на жп линия в близост до Атанасовско езеро, ползвано от птиците като места за почивка, струпване по време на миграция, зимуване или размножаване. Територията, не е от важно значение за оцеляването на срещащите се представителите на влечугите. Значимите за земноводните местообитания, мочурливи места, вади захранвани от чешмите и потоци, са достатъчно отдалечени от разглеждания терен и няма да бъдат засегнати от реализирането на ИП. Реализацията на инвестиционното предложение не е свързано с пресушаването или замърсяването на воден обект, така че целият клас риби не е застрашен от изпълнението им. Очакваните въздействия от реализирането на ИП върху безгръбначната фауна е оценено като незначително, като се предвижда да се засегнат предимно бавно подвижни форми, ларви на насекоми и представителите на обитаващите повърхностния почвен слой червеи, които са с висок възпроизводствен потенциал, без дейността да се отрази на числеността на популациите им. Въздействията върху фауната е оценено като незначително, краткотрайно, временно и обратимо след приключване на СМР при стриктно спазване на техническите правила и нормативи както и изпълнение на предложените мерки в периода на изграждане на елементите на железопътната инфраструктура.

 - предвидени са подходящи мерки за предотвратяване на отрицателно въздействие от контактната мрежа в района на Атанасовско езеро, като пасивна защита от кацане и гнездене на птици, мерки за намаляване на шума и вибрациите, с което всички въздействия ще бъдат сведени до допустимите.

***В част „Защитени зони“***

 1. Трасето, предмет на инвестиционното предложение, което в максимална степен ще използва съществуващата инфраструктура по 8-ма и 86-та ЖП линии Бургас – Владимир Павлов – Сарафово, се намира в близост и само част от него попада в границите на защитена зона с код ВG0000270 «Атанасовско езеро» за опазване на дивите птици и за опазване на природните местообитания и на дивата флора и фауна. Предвид местоположението на трасето и вида на инвестиционното предложение, считам че не се очаква въздействие в значителна степен, тъй като не се нарушава структурата на защитената зона, както и отрицателни въздействия върху функцията и природозащитните ѝ цели, загуба на местообитания, фрагментация, значително обезпокояване на видове, нарушаване на видовия състав, загуба на индивиди. Считам че въздействието ще е незначително и кратковременно при демонтажа на стария релсов път и полагането на нов безнаставов релсов път, поради засиленото човешко присъствие и шумово натоварване.

2. След извършените теренни проверки и наблюдения, докладващият екип прави задълбочен анализ на видовете диви птици, предмет на опазване в защитена зона ВG0000270 «Атанасовско езеро» и констатира, че по-голямата част от птиците, обитават езерната част на зоната или са преминаващи по време на миграция, без да се задържат в нея. Задържащите се в зоната прелитат високо над участъка от железопътната линия в постгнездовия период, когато не са чувствителни към човешко присъствие, като територията не е от значение за оцеляването им и статуса им на сигурност. Екипът заключава, че разглежданата територия не е от значение за числеността на популациите на включените в Заповедта за обявяване на защитената зона птици. С възобновяване на експлоатацията на преминаващия през защитената зона участък отрицателни въздействия върху птиците не се очакват.

3. Не се очаква ограничаване на сезонната миграция на видовете мигриращи птици. Не се очаква стагнация на размножителния процес нито на местните, нито на размножаващите се миграционни популации или каквото и да е съществено повлияване на размножителния им успех.

4. В границите на защитената зона проектното трасе се движи изцяло в обхвата на съществуващата ЖП линия, като в резултат от реализацията на инвестиционното предложение не се намалява площта, не се очаква промяна в структурата и функциите на типовете природни местообитания, предмет на опазване в защитената зона или предпоставка за промяна на природозащитната им стойност. Няма риск от фрагментация и нарушаване на основни връзки, които определят структурата и функциите на защитена зона с код ВG0000270 «Атанасовско езеро».

5. Докладващият екип анализира въздействието върху типовете природни местообитания, включени в предмета и целите на опазване на защитената зона (1150, 1310, 1410, 1530, 2110, 6210, 6220, 8230), като отбелязва, че с най-добра представителност и значимост за защитената зона са 4 типа естествени крайбрежни и халофитни местообитания (1150, 1310, 1410, 1530), пряко свързани с Атанасовско езеро. Направена е характеристика на състоянието и разпространението им. Изводите са, че с реализацията на инвестиционното предложение не се засягат пряко природни местообитания, предмет на опазване в защитената зона. Екипът докладва, че не съществуват предпоставки за нарушаване или друг вид увреждане на биотичните и абиотичните елементи, определящи качеството на посочените в Заповедта за обявяване на зоната природни местообитания, нито за промяна на покритието им в защитената зона.

6. На територията, в обхват на на ЖП линията, на база преки теренни наблюдения, екипът не е регистрирал екземпляри от защитени видове бозайници, влечуги и земноводни, като: Шипоопашата костенурка (*Testudo hermanni*), Шипобедрена костенурка (*Testudo graeca*), Червенокоремна бумка (*Bombina bombina*), Пъстър пор (*Vormela peregusna*) и други, предмет на опазване в защитената зона.

7. При модернизацията и изпълнението на предвидените в проекта мерки за намаляване на шума и пасивната защита срещу кацане и гнездене, експертите от докладващият екип са уверени, че всички въздействия ще бъдат сведени до допустимото, като ще са с обхват в границите на прилежащите до 100м от трасето площи. Изводите са, че реализацията на инвестиционното предложение няма да окаже негативно въдействие върху защитени видове животни, в т.ч. птици и техните местообитания. Не се очаква нарушаване на видовия състав и на популациите на животинските видове, предмет на опазване в защитената зона. Осъществяването на предвидената връзка между ЖП гара „Владимир Павлов“ и Летище „Бургас“ няма да доведе до загуба и намаляване на ключови характеристики и природни ресурси, които са от съществено значение за поддържането или възстановяването на съответните местообитания и видове в защитена зона „Атанасовско езеро“. Екипът не установява последици, които да възпрепятстват или да причинят забавяне в постигането на напредък по целите на опазването на защитената зона, в т.ч. за постигане и поддържане на благоприятно природозащитно състояние на типове природни местообитания и видове.

8. Не се очаква кумулативно антропогенно натоварване, което да доведе до значителни промени в характеристиките на защитената зона.

9. Отделянето на емисии, генериране на отпадъци и други физични фактори, които пряко или косвено биха увредили компонентите на околната среда или оказали негативно въздействие върху птиците, предмет на опазване в ЗЗ „Атанасовско езеро“, Екипът ги определя като незначителни.

10. Докладващият Екип отбелязва липса на обстоятелства по чл. 33 от Закона за биологичното разнообразие.

11. С цел опазване на биоразнообразието в района и предотвратяване на евентуално въздействие върху типовете природни местообитания, предмет на опазване в ЗЗ „Атанасовско езеро“, Екипът предлага следните мерки:

11.1. контрол върху строителните работи и процеси с цел ограничаване на емисиите от прах и вредни вещества изпускани във въздуха;

11.2. контрол по време на строителството и експлоатация с цел недопускане замърсяване с битови и строителни отпадъци;

11.3. да не се допуска депониране на стара баластра и траверси в неурбанизираната част на защитената зона;

11.4. в случай, че се използват тръбни стълбове за контактната мрежа, същите да се монтират след проверка на затапването им;

11.5. биологичната рекултивация на нарушените терени да се извърши с характерни за района, местни растителни видов и да не се допуска внасяне на инвазивни, нехарактерни за местната флора.

11.6. работещите на терена да бъдат запознати с предмета и целите на защитената зона.

12. При проведените консултации с Басейнова дирекция „Черноморски район“ (БДЧР) по изготвения доклад за ОВОС е изразено становище с изх. № 53-00-238(А3)/17.05.2024 г., съгласно което:

- В Доклада за ОВОС е представена информация за връзката на ИП с действащите План за управление на речните басейни (ПУРБ 2016-2021г. и актуализацията му ПУРБ 2022-2027) за Черноморски район, съгласно РДВ 2000/60/ЕС и План за управление на риска от наводнения (ПУРН 2022-2027г.), съгласно Директива 2007/60/ЕС.

- Описанието и анализът на компонентите на околната среда в част „Води“ са представени и съобразени с действащите План за управление на речните басейни (ПУРБ 2016-2021г.) и План за управление на риска от наводнения (ПУРН 2022-2027г.).

- В ДОВОС са взети предвид заложените в ПУРБ цели за опазване на водните тела, върху които попада територията на ИП, както и програмите от мерки за предотвратяване и намаляване на значителните вредни въздействия върху повърхностните и подземни води. Разписани са конкретни мерки за недопускане или намаляване на отрицателните въздействия, от гледна точка на постигане на целите и мерките за постигане на добро състояние заложени в ПУРБ 2016-2021 г.

- Оценени са вероятните отрицателни въздействия върху водите, произтичащи от реализацията на планираните дейности върху повърхностни и подземни водни тела, от гледна точка на постигане на целите на околната среда.

Включена е информация за зони за защита на водите, определени по чл. 119а от Закона за водите, попадащи на територията на ИП.

* Отразена е необходимостта от спазване на съответните забрани и ограничения в поясите на СОЗ, регламентирани в Наредба №3/16.10.2000г. на МОСВ, МРРБ и МЗ /ДВ.бр.88/2000г./ за условията и реда за проучване, проектиране, утвърждаване и експлоатация на санитарно-охранителните зони около водоизточниците на минерални води, използвани за лечебни, профилактични, питейни и хигиенни нужди.
* Предложените конкретни мерки за недопускане или намаляване на отрицателните въздействия върху повърхностните и подземните водни тела са описани в съответствие с Програмата от мерки на действащите ПУРБ, ПУРН и Закона за водите.

13. В хода на процедурата по ОВОС са проведени консултации с Регионална здравна инспекция - Бургас, на основание чл. 14, ал. 2, т. 1, буква „а“ от Наредбата за ОВОС. Съгласно становище на РЗИ-Бургас с изх. № 10-135-3/04.09.2024 г., в Доклада се съдържат анализи, изводи и мотивирани заключения по отношение на степента на значимост на въздействието и риска за човешкото здраве, с които възложителят е доказал, че не се очаква здравен риск при осъществяване на инвестиционното предложение, при спазване на условията заложени в становището.

14. Със свое писмо Агенция „Пътна инфраструктура“ с техен изх. № 32-00-120/10.06.2024 г. изразява положително становище по преработения Доклада за ОВОС. В ДОВОС подробно е описано инвестиционното предложение в неговата цялост и е направена оценка на състоянието на компонентите на околната среда. Анализирани са предполагаемите въздействия върху околната среда и населението в резултат на реализацията на инвестиционното предложение, като са представени мерки за намаляване и смекчаване на отрицателните въздействия върху околната среда и човешкото здраве в резултат от реализирането на инвестиционното предложение.

15.1. Отчетен е кумулативния ефект по фактор „шум“ в точките на пресичане и сближаване на проектната железопътна линия, пътищата от републиканската пътна мрежа и от летище Бургас и са предвидени мерки, които се предвиждат за ограничаването му в рамките на санитарно-хигиенните норми с цел недопускане на вредното влияние върху близко разположени населени места.

15.2. Направена е оценка при избора на шумозащитни/ шумопоглъщи съоръжения, така че да осигурява по- ниско ниво на шум от граничните стойности на нивото на шум съгласно Наредба № 6 от 2006г.

15.3. Направена е оценка въздействието върху земни недра, по отношение устойчивост на геоложка основа при изкопи, насипи спрямо съществуващия републикански път I-9.

16. С свои писма от 19.09.2024 г. и от 25.09.2024г. „Черноморски солници“ АД и „Солинвест“ ЕООД приемат представения преработен Доклад за ОВОС, при спазване на определени условия, които са заложени в решението.

17. Съгласно получено писмо от Летище Бургас с техен изх. № FR-OUT-BOY-1056/19.09.2024 г. в Доклада за ОВОС са предвидени смекчаващи мерки за ограничаване на негативните въздействия и оперативни ограничения, свързани с реализацията на инвестиционното предложение, във връзка с което изразява положително становище.

18. По време на изготвяне на доклада са проведени консултации със заинтересувани лица. Осигурен е обществен достъп до доклада за ОВОС и приложенията към него. Мястото, датата и часа за провеждане на общественото обсъждане, местата за достъп до документацията, както и начините за предоставяне на становища са обявени чрез поставяне на съобщение на интернет страниците на РИОСВ-Бургас, Община Бургас и както и чрез поставени съобщения на информационното табло на Община Бургас. Проведена е среща за обществено обсъждане на 14.10.2024 г. от 16.00 часа в в заседателната зала на Община Бургас, като е представен съответният протокол. През периода, определен за обществен достъп до документацията по ОВОС, включително по време на срещите за обществено обсъждане не са постъпвали писмени становища, съдържащи възражения против реализацията на инвестиционното предложение.

19. Със свое Решение, Експертния екологичен съвет към РИОСВ - Бургас предлага да бъде одобрено осъществяването на инвестиционното предложение.

 **Инвестиционното предложение се одобрява и при следните условия:**

1. ***За фазата на проектиране и строителство и експлоатация:***

1. При реализиране на инвестиционното предложение да се изпълняват мерките предложени от колектива, разработил ДОВОС за избягване , предотвратяване, намаляване и при възможност премахване на установените значителни неблагоприятни последици за околната среда и човешкото здраве 2. Да се изготви План за управление на строителните отпадъци съобразно изготвен и одобрен План за управление на строителните отпадъци, съгласно чл. 11 от ЗУО.

1. В граничния участък на жп линията със ЗМ „Бургаски солници“:
* всички дейности свързани с ИП да се извършват в рамките на имот с идентификатор 07079.622.143 по КК на гр. Бургас.
* да не се замърсява с отпадъци (битови и от ремонтните дейности) територията на защитената местност.
* при необходимост от временно разполагане на машини и строителни материали до ремонтираното трасе на жп линията, да не се разполагат в защитената територия.
1. В района на Атанасовско езеро:

- елементите на контактната система (стълбове и напречници) да бъдат съоръжени с антипропилентна защита не позволяваща на птиците да изграждат свои гнезда върху тях.

- да се монтират устройства против кацане на птици (на конзолите на носителните стълбове, над всички единични носителни изолаторни вериги).

- при използване на прозрачни шумозащитни екрани с цел избягване на риска от сблъсък на птици да се постави подходяща маркировка върху тях, която може да е нарисувана или залепена. Важно е да се вземат предвид последните проучвания относно подходящо разстояние между маркировката или между стикерите и подходящи цветове, които да бъдат най-добре видими за птиците. Практиката показва, че маркировка подобна на дзен завеси с разстояние межди хоризонталните линии 5 см и вертикалните 10 см има положителен резултат. Разполагане на стикери с тъмни силуети на грабливи птици върху плоскости или мрежи води до привикване на птиците и в последствие не ги отблъсква.

5. При извършване на пълна рекултивация на засегнатите терени и подходящо оформяне на прилежащите пространства да не се използва инвазивна растителност съгласно Списъка с десетте инвазивни чужди вида растения, които са най-голяма заплаха в България и Списъка с инвазивни чужди видове, които засягат Съюза (създаден и актуализиран с регламенти за изпълнение на Комисията в съответствие с Регламент (ЕС) № 1143/2014 на Европейския парламент и на Съвета), публикувани на интернет страницата на МОСВ.

 6. Във връзка с шумовото въздействие в проекта за бъдат заложени шумозащитни стени и подложки за намаляване на вибрациите по цялото трасе, което граничи с имотите на Бургаски солници. Шумозащитните стени да бъдат от плътна стоманобетонна стена с монтиране на шумопоглъщащи напели от вътрешната страна към железопътната линия. В участъка между км. 5+570 до 6+030 да се изгради подпорна стена с височина 1м. от терена. /становище на „Черноморски солници“ АД/

7. С цел да се постигнат изискванията на „Наредба № 6 от 2006 г. за показателите за шум в околната среда, отчитащи степента на дискомфорт през различните части на денонощието, граничните стойности на показателите за шум в околната среда, в помещенията на жилищни и обществени сгради, в зони и територии, предназначени за жилищно строителство, рекреационни зони и територии и зони със смесено предназначение, методите за оценка на стойностите на показателите за шум и на вредните ефекти от шума върху здравето на населението“ ( Наредба № 6 от 2006 г.) да се приложат подтраверсови подложки, отговарящи на Техническите изисквания към елементите на железопътната инфраструктура в следния участък: Начало км 4+700.00 - Край км 6+450.00, с дължина 1750 м. /становище на „Черноморски солници“ АД/

8. Новите технологични прелези на км. 5+323; 5+492,23; 6+031,08 и пешеходния прелез 5+795 да бъдат изградени с бариери с автоматично управление и да бъдат оборудвани и поддържани от ДП НКЖИ. /становище на „Черноморски солници“ АД/

9. С оглед на това, че е изработен и приет от Общински съвет Бургас ПУП-ПРЗ с начин на трайно ползване на имотите „За друг курортно-рекреационен обект” експлоатацията на релсов път, по който ще преминават влакове със скорост до 80 км/ч и интервал на преминаване 30-40 мин е в пълно противоречие с предвидения начин на трайно ползване. С цел спазване на изискванията на Наредба № 6 от 2006 г. и осигуряване на възможно най-ниски нива на шум при осъществяване на инвестиционното предложение в Зоните за обществен и индивидуален отдих да се ограничи скоростта на преминаващите влакове до 60 км/ч . /становище на „Черноморски солници“ АД/

10. Да се обезпечи отводняването на републиканския път в засегнатите участъци. /становище на АПИ с изх. № 24-00-1509/23.05.2024 г./

11. Да се представи план на изкопите (в случай на пресичане на две нива чрез жп съоръжение). /становище на АПИ с изх. № 24-00-1509/23.05.2024 г./

12. Проектните решения да осигуряват устойчивостта на пътното тяло при извършване на изкопните работи (в случай на необходимост от такива). /становище на АПИ с изх. № 24-00-1509/23.05.2024 г./

13. Да се предвидят временни и/или трайни укрепвания на пътя, при необходимост. /становище на АПИ с изх. № 24-00-1509/23.05.2024 г./

14. Да се разработят проекти за Временна организация и безопасност на движението за участъците от РП, при засягане на пътното платно от строително-монтажните работи за изпълнение на железопътния проект. /становище на АПИ с изх. № 24-00-1509/23.05.2024 г./

15. В случаите на сближаване на двете транспортни инфраструктури, е необходимо да се гарантира запазването и нормалното функциониране на РП, като по никакъв начин не следва да се засяга обхвата му. Разработваните проектни решения следва да не допускат отвеждането на водите към пътното тяло и отводнителните съоръжения на РП. За осигуряване безопасността на движението, както по жп линията, така и по съответния автомобилен път, е необходимо да се предвиди монтиране на ограничителни системи за пътища в случаите на засягане на Зоната за безопасност на РП, следвайки разпоредбите на Раздел IV на *Наредба № РД-02-20-2 от 28 август 2018 г. за проектиране на пътища,* като местоположението, зоната на действие и класа на задържане трябва да бъдат съгласувани с Институт по пътища и мостове към АПИ. /становище на АПИ с изх. № 24-00-1509/23.05.2024 г./

16. С цел опазване на водоизточниците, използвани за питейно — битово водоснабдяване предвидените дейности в буфeрната зона от 1000 м, следва да са съобразени със забраните и ограниченията, съгласно Приложение № 1 към Национален каталог от мерки към ПУРБ (http://www5.moew.government.bg/?wpfb\_dl=17375). /становище БДЧР изх. № 53-00-238(А3)/17.05.2024 г./

В случай, че се налага отводняване по време на строителство и експлоатация, дейностите по дрениране, инфилтриране и отнемане на естествени ресурси, касаещи подземните води, подлежат на разрешителен режим, съгласно чл. 44 и чл. 46 от ЗВ, освен в случаите, съгласно чл. 58, ал. 1, т.2, 4 и 6 от ЗВ.

17. Съгласно чл. 46, ал. 2 от ЗВ *„Изграждането на конструкции, инженерно-строителни съоръжения, постройки и други, при които се осъществява или е възложен контакт с подземните води, се извършва при условията и по реда на Закона за устройство на територията при спазване на изискванията за опазване на подземните води по глава осма“. /*становище БДЧР изх. № 53-00-238(А3)/17.05.2024 г./

18. Строителните материали да се доставят непосредствено преди влагането в строежите и да не се допуска съхранение и складиране на територията на охранителна зона „А“ (50 метра) на Атанасовско езеро.

19. На територията на охранителна зона „А“ (50 метра) на Атанасовско езеро да не се оформят строителни площадки, включително временни. Оформените временни площадки за съхранение на насипни материали да бъдат ситуирани извън 50 метровата охранителна зона (разположени в охранителна зона Б на Атанасовско езеро) като в извънработно време да се покриват с подходящи материали, които да не позволяват разпиляване.

20. Образуваните отпадъци и земни маси по време на строителството да се изнасят ежедневно, без съхранение на място.

21. За работещите на строежа да се осигурят санитарно-битови помещения (тип фургон) и химически тоалетни ситуирани извън охранителна зона „А“ (50 метра) на Атанасовско езеро.

***IV. Мерки по чл.96, ал.1 т.7 от Закона за опазване на околната среда***

| **Мерки** | **Етапи на изпълнение** | **Очакван резултат** |
| --- | --- | --- |
| **Атмосферен въздух** |
| Осигуряване на правилна технологична организация по време на СМР и използване на техника в добро техническо и експлоатационно състояние. | По време на строителството | Минимизиране на атмосферното замърсяване |
| Прилагане на мерките, описани в чл. 70 на Наредба №1 от 27 юни 2005 г. за НДЕ* Редовна поддръжка на строителната техника;
* Оросяване на строителната площадка;
* Използване на ветроупорни прегради при товарене и разтоварване на открито;
* При скорост на вятъра над 8 м/с да бъдат ограничени изкопните дейностите и дейностите свързани с насипни товари;
* Използване на затворени или покрити с платнища транспортни средства;
* Местата за товарене и разтоварване на открито се навлажняват, доколкото това не пречи на последващата обработка на материалите и не влошава качествата им;
* При складиране на твърди прахообразни материали на открито да се осигури покриване на повърхността;
* Организиране на пункт за измиване на ходовите части на излизащите от Строежа ППС.
* Покриване със защитни противопрашни мрежи на строящите се сгради.
 | По време на строителството | Минимизиране на атмосферното замърсяване |
| Изготвяне на план за контрол върху строителните работи и процеси с цел предотвратяване/минимизиране на праховите емисии. | По време на строителството | Минимизиране на атмосферното замърсяване |
| Работа на специализираната транспортна и строителна механизация единствено с технически изправни двигатели, съответстващи на Регламент (ЕС) 2016/1628. | По време на строителството | Минимизиране на атмосферното замърсяване |
| ДВГ на строителната техника и МПС да не работят на празен ход. | По време на строителството | Минимизиране на атмосферното замърсяване |
| Да не се товарят ППС извънгабаритно със земни маси и строителни материали. При транспортирането им да се използват тенти за покриване или автотранспортни средства със затворена каросерия. | По време на строителството | Минимизиране на атмосферното замърсяване |
| След приключване на строителните дейности на даден участък, да се почистват надлежно площадките за временно складиране на инертни материали и строителни отпадъци. | По време на строителството | Минимизиране на атмосферното замърсяване |
| **Повърхностни и подземни води** |
| Да се спазват ограниченията и забраните за извършване на дейности, които могат да доведат до пряко и непряко отвеждане на опасни и вредни вещества в подземните води, регламентирани в Наредба № 3/2000г. за СОЗ | По време на строителството | Достигане на добро общо състояние на водните тела и постигане на заложените в ПУРБ екологични цели |
| Извършване на пълна рекултивация на засегнатите терени в срока определен за приемане на обекта. | След приключване на СМР | Възстановяване на засегнатите терени |
| Да не се използват строителни материали, съдържащи приоритетни и вредни вещества, както и да се осигури спазване на забраните на чл.118а от Закона за водите за опазване на подземните води от замърсяване по отношение на приоритетните вещества. | Проектиране истроителство | Спазване на нормативната база по ограничаване вредното въздействие на водите |
| По време на строителството да се следи дали не настъпват някакви резки изменения във водното ниво на сондажа и в стойностите на изпитваните параметри на подземните води в пункт BG000000NMP184 Бургас, част от националната мониторингова мрежа за химично състояние на подземните води. | По време на строителството | Контрол качеството на подземните води и предотвратяване на замърсяване |
| **Почви и геоложка основа** |
| Определяне на площадки за временно съхраняване на почви и изкопаните земни маси. | По време на работното проектиране | Намаляване на риска от замърсяване на почвите |
| Отнемане и съхраняване на хумуса при условията регламентирани със Закона за почвите и използването му за рекултивация, съгласно изискванията на Наредба № 26 за рекултивация на нарушени терени. | Строителство | Опазване на хумусния слой. Използване на хумуса при рекултивационните дейности на нарушени терени. |
| Да не се допускат разливи на горива и смазочни материали от строителната и транспортна техника, като за целта се работи с изправни машини и оборудване и се спазва установения ред и правила за провеждане на СМР | По време на строителството | Избягване на аварийни ситуации и залпови изпускания на нефтопродукти и други замърсяващи вещества. |
| На строителната площадка да се съхраняват подходящи сорбенти, като фирмата изпълнител извърши инструктаж на строителни работници за своевременно отстраняване на разливи при инцидент. | По време на строителството | Локализиране на замърсявания на почвата при инцидент |
| Земните маси от изкопните работи да се използват за възстановяване на терените след приключване на СМР, където е възможно. | По време на строителството | Възстановяване на нарушени терени. |
| **Ландшафт** |
| Контрол върху точното и коректно изпълнение на инвестиционното предложение, следвайки одобрения технически проект. | По време на строителството | Поддържане на подходящ облик на изградената среда |
| Приобщаване на обекти и съоръжения на техническата инфраструктура чрез подходящо оформяне на прилежащите пространства. | По време на строителството |
| Постигане на визуална и функционална обвързаност между отделните елементи предвидени в проекта и съществуващите обекти. | По време на строителството |
| **Биоразнообразие, защитени територии и зони** |
| Строителните дейности да се ограничават в обхвата на жп линията и строителните площадки на съпътстващите съоръжения. | По време на строителството | Опазване на прилежащата растителност и местообитания; намаляване на безпокойството и риска от смъртност за животински видове |
| По време на строителството, движението на транспортната техника да се осъществява по определени маркирани маршрути. Да не се допуска движение на техника извън пътищата и подходите към строителните площадки. | По време на строителството |
| Да се монтират устройства против кацане на птици (на конзолите на носителните стълбове, над всички единични носителни изолаторни вериги) в участъка преминаващ през ЗЗ „Атанасовско езеро“ | По време на строителство и експлоатация | Намаляване риска от токов удар при контакт на птиците с електропреносната мрежа |
| В района на Атанасовско езеро, елементите на контактната система (стълбове и напречници) да бъдат съоръжени с антипропилентна защита не позволяваща на птиците да изграждат свои гнезда върху тях. | По време на строителството и експлоатация | Защита от гнездене на птици по контактната мрежа |
| В случай, че за шумозащитни екрани се използват прозрачни материали се препоръчва екраните да бъдат с маркировка, която представлява нарисувани или залепени в тъмен цвят силуети на птици с цел избягване на риска от сблъсък на птици. | Проектиране,строителство и експлоатация | Предотвратяване на риск от сблъсък на птици |
| **Курортни ресурси** |
| Да се спазват ограниченията и забраните за извършване на дейности в охранителна зона „А“ и „Б“ на находище за лечебна кал „Атанасовско езеро“, определени съгласно от Наредба № 14 за за курортните ресурси, курортните местности и курортите вкл. да не се формират строителни площадки и да не се съхраняват насипни строителни материали в 50- метровата охранителна зона А, със строг охранителен режим. | По време на строителството | Недопускане увреждане на находище за лечебна кал |
| **Културно-историческо наследство** |
| Временно да бъде прекратена дейността, ако бъдат отрити находки, които имат признаци на паметници на културата. Дейността да бъде възстановена след даване на указания от съответните експертите. | По време на строителството | Опазване на националното историческо богатство от унищожаване |
| По време на строежа да бъдат спазвани изискванията по чл.148, 160 и 161 от ЗКН. | По време на строителството | Опазване на културнотонаследство |
| **Отпадъци** |
| По време на експлоатацията на обекта, да бъде организирано събирането и извозването на битовите отпадъци, съгласно утвърдената за района схема за сметосъбиране и сметоизвозване. | По време на Експлоатация | Предотвратяване на нерегламентирано изхвърляне на битови отпадъци |
| При поддържането и експлоатацията на железопътната инфраструктура да се осигури събирането и предаването за транспортиране и третиране на отпадъците на лица, които имат право да извършват тези дейности в съответствие със ЗУО. | По време на експлоатация | Предотвратяване на разпиляване и замърсяване пространствата покрай железопътната линияУправление на отпадъците в съответствие със ЗУО |
| Образуваните при ремонтна дейност отпадъци да се събират разделно на мястото на образуване и при необходимост да се съхраняват на специално обособени и обозначени места до предаването им за последващо третиране на лица, притежаващи изискващите се по чл. 35 от ЗУО документи. | По време на експлоатация | Ефективно управление на отпадъците |
| Образуваните отпадъци да се предават за последващо оползотворяване или обезвреждане на лица, притежаващи разрешение, комплексно разрешително или регистрационен документ по чл. 35 от ЗУО (ДВ, бр.53/2012 г.), за съответната дейност и площадка за отпадъци със съответния код, съгласно Наредба №2/2014 г. за класификация на отпадъците, въз основа на писмен договор. | По време на експлоатация | Ефективно управление на отпадъците |
| Осъществяване на вътрешнофирмен контрол на дейностите по управление на отпадъците. | По време на експлоатация | Ефективно управление на отпадъците |
| **Физични фактори** |
| Използване на строителна техника и механизация в съответствие с европейските норми и стандарти за шум и вибрации, излъчвани в околната и работна среда. | По време на строителството | Редуциране на шумовото натоварване в зоната на строителния обект |
| Използване на оградни панели на строителните площадки. | По време на строителството | Осигуряване на нормите за шум за жилищни територии и зони. |
| Полагане на нови типове конструкции на горното строене на железния път с използване на еластични скрепления, еластомерни демпфериращи подложки;Полагане на безнаставов релсов път;Полагане на еластични прелезни настилки. | Проектиране и строителство | Осигуряване на нормите за шум за територии, подложени на въздействието на релсов железопътен и трамваен транспорт. |
| Изграждане на шумозащитни съоръжения в участъците преминаващи през урбанизираната територия на гр. Бургас, където в близост до жп линията има съществуващи жилищни и обществени сгради (обекти, подлежащи на здравна защита). | Проектиране истроителство | Предотвратяване на евентуални вредни въздействия от завишени нива на шума |
| Шумозащитните екрани в местност „Ъгъла“ да се изградят след реализиране на предвиденото строителство (зона Ок/2), съгласно действащия ОУП на гр. Бургас. Към момента в местност „Ъгъла“ няма съществуващи сгради, обект на здравна защита. | Проектиране, строителство и експлоатация | Предотвратяване на евентуални вредни въздействия от завишени нива на шума |
| Изготвяне на план за собствен мониторинг на шума и контрол на шумовото въздействие върху най-близките жилищни и обществени зони. | По време на експлоатация | Предотвратяване на евентуални вредни въздействия от завишени нива на шума |
| Да се изготви и съгласува с концесионера на летище Бургас технически проект, в който да се предвиди озеленяване и възстановяване, еквивалентно на засегнатия с реализацията на ИП зелен пояс от засегнатата от железопътната инфраструктура територия на летище Бургас. | Проектиране към съответната проектна фаза и изпълнение с довършителните СМР | Компенсиране на засегнатата част от съществуващ зелен пояс на летище Бургас. Спазване на нормативните и екологични изисквания. |
| **Здраве и безопасност на работниците и населението** |
| Прилагане на План за безопасност и здраве (ПБЗ), изготвен в съответствие с разпоредбите на Наредба №2/2004 г., за минимални изисквания за безопасност и здравословни условия на труда при извършване на СМР. | По време на строителството | Осигуряване на безопасни условия на труд |
| Провеждане на редовни инструктажи на работниците на обекта | По време на строителството | Осигуряване на безопасни условия на труд |
| Използваните на обекта МПС, строителни машини и технологично оборудване трябва да бъдат напълно изправни. | По време на строителството | Осигуряване на безопасни условия на труд |
| С оглед ограничаване на въздействието на физическите фактори на работната среда, работниците да бъдат снабдявани с лични предпазни средства - очила и шлемове за изпълняващите заваръчна работа, противопрахови маски, антифони, ръкавици и др. в зависимост от спецификата на работата. | По време на строителството и експлоатация | Осигуряване на безопасни условия на труд |
| Провеждане на обучения и периодични инструктажи на работниците по отношение на дейностите, които ще извършват и запознаване с рисковете за здравето и безопасността по време на работа. | По време на експлоатация | Осигуряване на безопасни условия на труд |
| Изготвяне на План за аварийни ситуации за конкретния жп участък. | По време на експлоатация | Осигуряване на безопасни условия на труд |

1. Забележка: Съгласно Решение № БС-17-П/13.03.2020 г. на РИОСВ Бургас, отпада предвидения преди това участък по ново трасе от km 3+298 до km 4+675. [↑](#footnote-ref-1)